Moontlike belastingvoordeel op jou waghond Foto ter illustrasie. (Foto: Pixabay) TLU SA het vandag ŉ veldtog bekendgestel om die Belastingwet só te verander dat alle Suid-Afrikaners enige veiligheidsuitgawes teen belasting kan verhaal. Afdeling 23(b) van die Belastingwet verhoed Suid-Afrikaners om veiligheidsuitgawes van inkomstebelasting af te trek. Hoewel sakeondernemings reeds sodanige uitgawes kan aftrek, wil TLU SA met hierdie veldtog spesifiek daarop fokus om verbruikers – as deel van die landbou waardeketting – ook hierdie noodsaaklike voordeel te bied. TLU SA het ŉ lys saamgestel van noodsaaklike uitgawes wat elke huishouding in Suid-Afrika van belasting behoort te kan verhaal: Die lys sal aangepas word soos wat TLU SA terugvoer ontvang oor bykomende veiligheidsuitgawes. Vir boere raak die lys langer. Om na hul en hul gemeenskappe se veiligheid om te sien benodig boere baie duur items soos nagsigtoerusting, koeëlvaste baadjies, sterk flitse, patrollievoertuie, brandstof en vuurwapens. Goeie kommunikasiestelsels en toerusting soos tweerigtingradio’s en selfone is ook van kardinale belang. “Talle Suid-Afrikaners se vryheid is al aangetas omdat hulle slagoffers van misdaad was,” sê Henry Geldenhuys, president van TLU SA. “Die Grondwet vereis dat die staat ons beskerm teen sulke aanvalle. Dat die staat geheel en al hierin misluk het, is ooglopend deur net na die staat se eie statistieke te kyk.” Volgens StatsSA (Statistieke Suid-Afrika) is huisbraak of diefstal die grootste misdaad in Suid-Afrika. ’n Beraamde 1,2 miljoen gevalle van huisbraak het in die 2019’-‘20 boekjaar plaasgevind, en 891 000 huishoudings in die land is geraak. Suid-Afrikaners wat in afgeleë gebiede bly, soos dié op plase, is besonder kwesbaar, aangesien hulle ver weg van enige vorm van bystand bly. “In die lig van die uiterste gevaar waarin Suid-Afrikaners daagliks verkeer, is dit skandelik dat veiligheidsuitgawes wat deur die belastingbetaler aangegaan word om sy of haar woning te beveilig, nie van inkomstebelasting afgetrek kan word nie,” sê Geldenhuys. Volgens adeling 77 van die Grondwet het slegs die minister van finansies, Tito Mboweni, egter die mag om die bogenoemde wysiging in werking te stel. TLU SA het gesê dat hierdie veldtog die wegspringplek is en dat hulle ook burgerregte- en landboubedryfsorganisasies sal nader om meer druk op die staat uit te oefen. “Ons doen ’n beroep op alle vredeliewende Suid-Afrikaners, ongeag ras, geslag of politieke oortuigings, om met een stem by ons aan te sluit en te eis dat die minister die wet wysig sodat ons onsself kan beskerm,” versoek Geldenhuys. Enigiemand kan hierdie petisie op TLU SA se platform ondersteun deur ŉ e-pos direk aan Mboweni te stuur by hierdie skakel https://www.tlu.co.za/vryheid-teen-misdaad/.